Správa o činnosti obce za rok 2015
Vážení poslanci, vážený pán kontrolór, vážení prítomní,
dovoľte mi, aby som vám predniesla výročnú správu o činnosti obce, a to správu za uplynulý rok 2015. Svoju správu som rozdelila na niekoľko oblastí :
-	Oblasť všeobecnej správy
-	Oblasť investičnej výstavby a údržby
-	Oblasť financií a majetku
-	Oblasť sociálnych vecí a bytovej politiky
-	Oblasť kultúry
-	Oblasť komunikácie a informačných technológií
Oblasť všeobecnej správy
	Obecné zastupiteľstvo pracovalo počas celého roka 2015 v 9-člennom poslaneckom zložení. Poslanci pracovali v šiestich komisiách, ktoré boli ustanovené na začiatku volebného obdobia 2014-2018.
Komisia finančná
Komisia stavebná a územného rozvoja obce
Komisia sociálnych vecí a bytovej politiky
Komisia kultúry, vzdelávania a športu
Komisia ekológie, životného prostredia, ochrany verejného poriadku a bezpečnosti
Komisia pre konflikt záujmov
Okrem poslancov obecného zastupiteľstva pracovalo v komisiách 13 členov z radov občanov, z toho 4 zamestnanci obce, pracujúci na obecnom úrade. 
Obecné zastupiteľstvo rokovalo na 12 zasadnutiach, všetky zvolávala starostka obce. Na rokovaniach bolo prijatých spolu 123 uznesení a schválených bolo 6 všeobecne záväzných nariadení :
1/2015 o postupe a podmienkach pri poskytovaní jednorazovej dávky v hmotnej núdzi, jednorazovej dávky sociálnej pomoci, iných jednorazových sociálnych dávkach a o poskytovaní spoločného stravovania občanom s trvalým pobytom na území obce Zemianske Kostoľany
2/2015, ktorým sa mení VZN č. 1/2014 o financovaní originálnych kompetencií na úseku školstva
 3/2015 o niektorých podmienkach držania psov na území obce Zemianske Kostoľany.
 4/2015, ktorým sa mení VZN č. 1/2008 o výške príspevkov v škole a školských zariadeniach zriadených obcou Zemianske Kostoľany
5/2015 o miestnych daniach a miestnom poplatku za komunálne odpady a drobné stavebné odpady
6/2015 o financovaní originálnych kompetencií na úseku školstva

V priebehu roka 2015 boli schválené tri interné smernice :
1.	Smernica č. 1/2015 o verejnom obstarávaní
2.	Smernica č. 2/2015 o organizovaní verejných kultúrnych podujatí a verejných športových podujatí
3.	Smernica č. 3/2015 o činnosti Zboru pre občianske záležitosti Človek človeku v Zemianskych Kostoľanoch
4.	Smernica č. 4/2015 o tvorbe interných predpisov
5.	Smernica č. 5/2015 o cestovných náhradách
6.	Smernica č. 6/2015 o oznamovaní protispoločenskej činnosti

K 1. 1. 2015 obec zamestnávala 37 zamestnancov na pracovnú zmluvu, 
10 v administratíve na obecnom úrade vrátane hlavného kontrolóra obce a v dome kultúry vrátane knižnice, z toho 1 na MD
10 na úseku údržby (vodiči, údržbári, upratovačky, správcovia trhoviska, cintorína)
12 v materskej škole, z toho 1 na MD
7 opatrovateliek .
V priebehu roka 2015 došlo k zmene na pracovnej pozícií referent miestnych daní a poplatkov a na pracovnej pozícii upratovačka, na ktoré boli z dôvodu dlhodobej PN prijatí na zastupovanie noví zamestnanci. V organizačnej zložke Materská škola boli v mesiaci september prijaté do pracovného pomeru 2 učiteľky, 1 ako náhrada za učiteľku, s ktorou bol ukončený v mesiaci august pracovný pomer na dobu určitú a 1 na zastupovanie počas čerpania materskej dovolenky. K 31. 12. 2015 obec zamestnávala spolu 40 zamestnancov na pracovnú zmluvu, z toho 3 na MD a 2 na zastupovanie počas dlhodobej PN.
Obec Zemianske Kostoľany uzavrela 199 zmluvných vzťahov, a to predovšetkým zmluvy o poskytnutí nenávratného finančného príspevku, nájomné zmluvy, kúpno-predajné zmluvy, zmluvy o poskytnutí dotácií z rozpočtu obce, zmluvy na obstaranie prác, tovarov a služieb.
Do registratúrneho (podacieho) denníka došlej a odoslanej pošty sme v priebehu roka 2014 zaevidovali a vybavili 2008 podaní. Do tohto počtu nie sú zaradené došlé a odoslané faktúry, ktoré sa evidujú osobitne. Došlých faktúr bolo zaevidovaných 673, odoslaných 300, odoslaných objednávok 47.
K 31. 12. 2015 sme evidovali 1740 občanov, čo je úbytok oproti predchádzajúcemu roku o 8 občanov. Do registra obyvateľov sme zapísali 16 novonarodených detí, naopak zomrelo 28 našich spoluobčanov, z toho 12 obyvateľov Domu sociálnych služieb. Svoj nový domov u nás v obci našlo 40 prisťahovaných občanov, z obce sa odsťahovalo 37 občanov. Manželstvo uzavrelo 12 občanov.
Obecné zastupiteľstvo v roku 2015 neudelilo cenu obce za rok 2014.
Oblasť investičnej výstavby a údržby
Finančne najnáročnejšími a najrozsiahlejšími investičnými aktivitami, ktorými sa obec zaoberala v roku 2015 boli realizácie diel Revitalizácia nehnuteľnej kultúrnej pamiatky – Kaštieľ I. v Zemianskych Kostoľany a Rekonštrukcia verejného osvetlenia v obci Zemianske Kostoľany. Na obe tieto investičné akcie boli poskytnuté dotácie z fondov EÚ a zo štátneho rozpočtu spolu v sume 1 093 342,90 €, Obec vložila do akcií vlastné prostriedky, ktoré predstavovali 5% spoluúčasť a neoprávnené výdavky spolu vo výške 83 168,25 €. 
Ďalšie investičné aktivity boli zamerané hlavne na starostlivosť o majetok. Obec zabezpečila realizáciu týchto diel :
Miestna komunikácia na ulici Boženy Nemcovej
Rekonštrukcia chodníkov na ulici Pod horou
Ihrisko v areáli materskej školy
Rekonštrukcia triedy v základnej škole
Výmena okien a dverí na hasičskej zbrojnici
Odvodňovací kanál záhrad na ulici Jozefa Hagaru
Odvodnenie budovy Potraviny Domovina
Rekonštrukcia priestorov zasadačky a zriadenie čitárne obecnej knižnice
Odstránenie stavby č. 445 na ulici Kpt. Weinholda
Rekonštrukcia sociálnych zariadení v budove hasičskej zbrojnice
Búracie práce v budove základnej školy za účelom zriadenia učebne pracovného vyučovania
Z inžinierskej činnosti uvediem zabezpečenie stavebného povolenia na stavby
1.	Spracovanie projektovej dokumentácie na realizáciu diela „Baroková kúria kaštieľa – inžinierske siete
2.	Spracovanie projektovej dokumentácie na realizáciu diela „Spevnené plochy Domovina 388“
3.	Spracovanie projektovej dokumentácie na realizáciu diela „Spevnené plochy pri objekte č. 3“
4.	Spracovanie projektovej dokumentácie na realizáciu diela „Výmena plynových kotlov v ZŠ“
5.	Čiastkové spracovanie Územného plánu zóny „Obytný súbor Pažite II. Zemianske Kostoľany“
6.	Spracovanie svetelnotechnickej štúdie verejného osvetlenia v obci Zemianske Kostoľany
7.	Spracovanie zjednodušenej projektovej dokumentácie na zabezpečenie zníženia rýchlosti na ceste III. triedy v smere do Kamenca pod Vtáčnikom, zabezpečenie súhlasov a osadenie dopravných značiek 
Medzi práce týkajúce sa prevažne údržby majetku alebo zlepšenia kvality bývania zaradím :
•	Osadenie pieskoviska a lavičiek na bytovkách Domovina
•	Oprava lavičiek a stolov na cintoríne Hôrka
•	Obstaranie a rozmiestnenie odpadkových nádob na psie exkrementy
•	Zabezpečenie novej antuky na tenisové kurty, údržba povrchu a areálu
•	Zabezpečenie označovníkov na autobusové zastávky s názvom obce
•	Spevnenie svahu v novej časti dvora materskej školy
•	Natieračské práce garážových brán na ulici Ľ.Štúra, na streche zdravotného strediska, na detských ihriskách
•	osadenie skruží a ich nahradenie exteriérovými kvetináčmi so zabezpečením výsadby
•	doplnenie vianočnej výzdoby obce
•	čistenie kanála na ulici 4.apríla
•	zapojenie sa do projektu a zabezpečenie aktivačných prác : podľa § 54 zákona o službách zamestnanosti  - 4 uchádzači o zamestnanie v prvom kole, 4 v druhom kole, podľa § 12 zákona, podľa § 10 zákona 7 
•	údržba cintorínov a zelene – kosenie, výsadba
V priebehu roka sme spolupracovali s Stredoslovenskou vodárenskou spoločnosťou, a.s. Banská Bystrica vo veci pripravovaného investičného zámeru tejto spoločnosti, ktorý sa týka kanalizácie obce a výstavby ČOV – zabezpečili sme uzatváranie zmlúv o budúcej zmluve o pripojení na verejnú kanalizáciu, podieľali sme sa na vysporiadavaní vlastníckych práv k pozemkom, cez ktoré je plánovaná trasa kanalizácie.
Oblasť financií a majetku
V oblasti financií sme sa spoločne s obecným zastupiteľstvom zamerali na schválenie zásadných plánovacích dokumentov, ako záverečného účtu obce za rok 2014 bez výhrad, súhrnnej výročnej správy konsolidovaného celku obce za rok 2014, zmien rozpočtu na rok 2015, konkrétne prijali poslanci 4 zmeny rozpočtu obce, rozpočtu obce na rok 2016. V zmysle zákona o účtovníctve bol spracovaný audit obce za rok 2014. Došlo k vyradeniu a fyzickej likvidácii neupotrebiteľného majetku obce v zmysle zápisov z inventarizácie vykonanej v roku 2013. Vykonaná bola inventarizácia majetku obce k 31. 12. 2015. 
Na zabezpečenie realizácie diela Rekonštrukcia verejného osvetlenia v obci Zemianske Kostoľany sme zabezpečili krytie výdavkov z cudzích zdrojov prekleňovacím úverom vo výške 150 000 € od bankového inštitútu Prima banka Slovensko, a.s., ktorý bude v roku 2016 krytý poskytnutou dotáciou vo forme refundácie.
Spracovaním žiadostí o poskytnutie finančných prostriedkov na realizáciu investičných akcií z cudzích zdrojov sme sa snažili zvýšiť príjmovú časť rozpočtu obce a zabezpečiť tak finančné krytie našich zámerov. Boli spracované tieto žiadosti a projektové spisy :
•	žiadosť a projektový spis o poskytnutie nenávratných finančných prostriedkov z fondov EÚ a štátneho rozpočtu na zámer „Rekonštrukcia verejného osvetlenia v obci Zemianske Kostoľany“ – obec úspešná – 304 897,67 € 
•	žiadosť a projektový spis o poskytnutie finančných prostriedkov Environmentálneho fondu na zámer „Výmena plynových kotlov v základnej škole“ – zatiaľ nevyhodnotené 
•	Žiadosť a projektový spis o poskytnutie nenávratných finančných prostriedkov z Ministerstva vnútra SR  na zámer „Rozšírenie kamerového systému v obci Zemianske Kostoľany“ – zatiaľ nevyhodnotené 
•	Žiadosť a projektový spis o poskytnutie finančných prostriedkov z programu Obnovme si svoj dom na „Pamiatkový výskum nehnuteľnej kultúrnej pamiatky Sýpka“ a na „Pamiatkový výskum nehnuteľnej kultúrnej pamiatky „Kišasoňkin kaštieľ“ – zatiaľ nevyhodnotené
V roku 2015 boli realizované prevody nehnuteľného majetku na základe schválenia uznesenia obecným zastupiteľstvom, a to o výmere spolu 386 m2 trom uchádzačom.  
Všetky práce, tovary a služby s hodnotou nad 1 000,- € sme obstarávali v súlade so zákonom o verejnom obstarávaní a pri prevodoch a prenájmoch majetku obce sme sa riadili zákonom o obecnom zriadení a zákonom o majetku obcí. Na obstaranie prác, tovarov a služieb podľa § 9 zákona o verejnom obstarávaní sme vykonali 21 prieskumov trhov a dve verejné obstarávanie na výber dodávateľa prác Miestna komunikácia na ulici Boženy Nemcovej a na výber dodávateľa služieb Vývoz komunálneho odpadu v obci Zemianske Kostoľany. 
Obec v zmysle platnej legislatívy a VZN obce poskytla dotácie spoločenským organizáciám a jednotlivcom v celkovej sume 33 600 € pre 5 organizácii a 9 jednotlivcov. 
Na účely ochrany pred povodňami obec prevzala od KR HaZZ Trenčín povodňový vozík a v mesiaci december zabezpečil obstaranie hasičského vozidla T-148.
Oblasť sociálnych vecí a bytovej politiky
Aktivity na tomto úseku zabezpečovala prevažne komisia sociálnych vecí a bytovej politiky. Najdôležitejšou úlohou na tomto úseku bolo posudzovanie podkladov na pridelenie uvoľňovaných  nájomných bytov vo vlastníctve obce. V priebehu roka sa komisia zaoberala a pripravila podklady na pridelenie 8 nájomných bytov a k predĺženiu 3 nájomných zmlúv. Obec na základe posúdenia komisie poskytla občanom jednorazové dávky sociálnej pomoci, peňažné poukážky pre občanov nad 80 rokov veku, peňažné poukážky pre deti v hmotnej núdzi.  
Oblasť kultúry
Na úseku kultúry sme zabezpečili množstvo tradičných kultúrnych podujatí, ktoré sa každoročne opakujú. Spomeniem reprezentačný ples obce, ples mladých, fašiangy, Deň učiteľov, krajskú prehliadku folklórnych súborov, stavanie mája, Deň matiek, prehliadku činnosti SZUŠ Xoana, MDD, Beh SNP, Jeseň je dar, vianočné trhy s príchodom Mikuláša, Batôžkový Silvester.
Tieto tradičné podujatia boli doplnené o dvojdňové podujatie Dni obce, ktoré pozostávali zo športovej časti Memoriála Jána Ziaťku, doplnené o súťaž vo varení gulášu a zo spoločenskej časti, ktorá bola zameraná na hudobné a folklórne vystúpenia, atrakcie pre deti, trhy a občerstvenie. Pri príležitosti 70.výročia oslobodenia obce sme pripravili oslavy pri Pamätníku SNP, ktoré boli obohatené o sprievodné akcie. 
V priebehu roka sme pripravili pre našich občanov, či jubilantov pri rôznych príležitostiach občianske obrady. V tomto roku sme dvakrát privítali v obradnej miestnosti novonarodené deti a jubilantov z radov občanov. Slávnostným obradom sme si pripomenuli Deň učiteľov, prijali sme manželov, ktorí oslavujú okrúhle výročie uzavretia manželstva, pripravili sme rozlúčku predškolákov s materskou školou a deviatakov so základnou školou, nevynímajúc obrady uzavretia manželstva.
Netradičným podujatím bol spomienkový akt tragickej udalosti zosuvu hrádze popolčeka ENO pri príležitosti 50. výročia tejto tragickej udalosti, ktorá prilákala i médiá, predstaviteľov štátnych orgánov a TSK.
Spomienkový obrad sme pripravili pri príležitosti Pamiatky zosnulých.
Obecná knižnica zorganizovala ďalšie tri besedy so spisovateľmi, priestory čitárne začali využívať deti na kreatívnu tvorbu. 
V priebehu roka sa viackrát stretla pracovná skupina na prípravu a vydanie knižnej monografie o obci Zemianske Kostoľany.
Oblasť komunikácie a informačných technológií
Zavedenie bezplatnej služby sms – rozhlas na doručovanie oznamov miestneho rozhlasu na mobilné telefóny občanov podľa záujmu na aktiváciu tejto služby.
Zavedenie bezplatnej služby Odkaz pre starostu prostredníctvom portálu zriadenom na webovej stránke obce – prostredníctvom nej môžu občania nahlasovať zistené závady, poruchy, nedostatky.
Zavedenie voľného prístupu do wifi siete v centre obce.
Postupné zapájanie sa do projektov podporovaných a zavádzaných štátnymi inštitúciami v zmysle zákona o e-Governmente – zavedenie viacerých elektronických registrov – 
-	Elektronická matrika CISMA
-	Register obyvateľstva
-	Register adries
-	Centrálna ohlasovňa
-	IOMO
Na všetky tieto registre musel byť poverený pracovník oprávnený vstupovať do jednotlivých registrov, ktorý sa zúčastnil školení na práci s registrami.
Dovoľte mi, aby som na záver mojej správy o činnosti obce za rok 2015 poďakovala všetkým, ktorí svojou prácou prispeli k zveľadeniu obce a k rozvoju jej duchovných a kultúrnych hodnôt.